
Oversatt av Shana Mathai

Dedikert til Felix og Seth.
Dere gir meg så mye inspirasjon!
Fra ostepanini-oppheng til
prompevitser.

Jeg elsker dere mer enn jeg
kan uttrykke med.




TIRSDAG 3. MAI


KL. 7.12



OMG OMG OMG!!!!!

I dag blir jeg tvunget til å møte selveste Ostepopfingre IRL – ja, jeg blir til og med nødt til å prate med han, kanskje…

Jeg er klar over at vi chatta i går kveld, men det var jo bare på WhatsApp. I dag er det ANSIKT TIL ANSIKT, noe helt, helt annet, siden det betyr at jeg faktisk må se han på EKTE og stirre inn i hans EKTE øyne og snakke med han med den EKTE munnen min.

Jeg har VIRKELIG ikke lyst til å gå i VAGA-BOPP-modus og rote alt til enda en gang, nå som det går så bra … I tilfellet du hadde glemt det: Jeg og Daniel har avtalt å dra på en EKTE date.

OMG!!

OMG!!!!!!!

Ok, jeg burde kanskje slutte å frike ut og gjøre meg klar, så jeg ikke kommer for seint på skolen. Lover å oppdatere deg STRAKS jeg kommer hjem igjen.

Ønsk meg lykke til!

Forresten, Lottie: Slutt å bruke OMG så ofte.


KL. 16.14



Jeg er tilbake.

Hmm, så ja … Siden jeg kom for seint på skolen, av grunner som var umulige å forhindre, traff jeg ikke Daniel før i storefri. Så da sto jeg der, i lunsjkø sammen med Tess, da han plutselig kom inn med kompisene sine. Tess ga meg en albue i siden og bare …

Hun syntes tydeligvis at hun selv var veldig morsom, men faktisk var det ikke morsomt I DET HELE TATT.

Jeg skulle gjerne klistra teip over munnen hennes, men da ville vi bare fått enda mer oppmerksomhet. I stedet ga jeg henne mitt beste dreperblikk.

OPPSKRIFT PÅ ET PERFEKT DREPERBLIKK:


①Åpne øynene så mye du kan.

②Bit tennene sammen til en streng trutmunn.

③Rynk øyenbrynene på en måte som uttrykker:

④Legg hodet litt på skakke. HVA I ALL VERDEN ER DET DU DRIVER MED, EGENTLIG?!?!?!

Jeg kan være enig i at det ikke er det peneste uttrykket man kan ha, men det får jobben gjort – og det er jo det eneste som betyr noe.

Uansett … Sorry. Tilbake til historien …

Plutselig står Daniel der, rett foran meg, og han ser skikkelig rart på meg.

Det var da jeg kom på at jeg fortsatt hadde dreperblikket, så jeg skyndte meg å gjøre ansiktet vanlig igjen.

Bortsett fra den litt rare starten så gikk det egentlig ganske bra, synes jeg. Jeg har skrevet ned samtalen her, siden du sikkert er EKSTRA MEGA-NYSGJERRIG.







	MEG:
	Hey, Daniel!


	DANIEL:
	Hey, Lottie.


	MEG:
	Hva skal du spise til lunsj i dag?


	DANIEL:
	Jeg har med meg en wrap med ost. Du?


	MEG:
	Jeg skal kjøpe meg en ostepanini.


	DANIEL:
	Digg.


	MEG:
	Har du med snacks?


	DANIEL:
	Jepp. Ostepop.



*Fem sekunders pinlig stillhet*







	MEG:
	Så du liker ostepop?


	DANIEL:
	Mhmm.


	MEG:
	Jeg tenkte meg det … Jeg har lagt merke til at du spiser det ganske ofte … Hvor ofte, egentlig?


	DANIEL:
	Ehm … vet ikke, kanskje et par ganger i uka. Åssen det? Følger du med på snacksinntaket mitt, eller?


	MEG:
	Nei! Det ville vært rart.


	DANIEL:
	Ja, det ville vært rart.


	MEG:
	Jeg føler bare at med ostepop så får man ostepulveret på fingrene, og så blir det litt grisete, det setter seg fast under neglene, og man må skrubbe hendene skikkelig etterpå … Synes du også det? 


	DANIEL:
	Ehm … Kanskje … Jeg har ikke egentlig tenkt noe over det.


	MEG:
	Hmm.



*Tre sekunder til med pinlig stillhet*

MEG OG DANIEL I KOR: Så …

*Nervøs latter*







	DANIEL:
	Fortsatt planen å møtes på lørdag, sant? Boho Gelato klokka tre?


	MEG:
	Ja, perfekt. Ses da!



Altså, jeg vet at det ikke gikk perfekt. Det med ostepulveret var kanskje litt vel intenst, og muligens virka jeg som en snacks-besatt person, MEN jeg fikk i alle fall åpna øynene hans litt med tanke på pulver-under-neglene-problemet, det er jo ikke så dumt.

Det viktigste er at alle ordene jeg sa, var EKTE ORD, så jeg gir meg selv en sekser for innsatsen. Godt jobba, Lottie.

TANKE FOR DAGEN:

Må prøve å komme på noen 
samtaleemner som ikke handler
om snacks.




ONSDAG 4. MAI

SISTE NYTT!

Molly og Theo har offisielt blitt kjærester.

HELE åttende prater om dem. De er liksom ordentlige kjendiser nå. Litt som Justin og Hailey Bieber … bortsett fra at de ikke er gift … og ikke er millionærer … eller er amerikanske/kanadiske … eller berømte i det hele tatt, sånn egentlig, men bortsett fra det så er det VELDIG likt.

De kom inn i kantina sammen i storefri, og da ble alle helt stille, bare glodde på dem med åpen munn. Det ble seriøst heeelt stille.

Og det går visst «helt fint» med Amber, bortsett fra at det faktisk egentlig går det motsatte av fint. Hun er supersjalu på superstjernestatusen til det nye paret og hadde sikkert gitt hva som helst for å være Molly akkurat nå … I timene sitter hun og angriper pulten med passeren sin.

Det går greit med meg og Molly, men jeg har ikke snakka så mye med henne, siden hun alltid er sammen med enten Theo eller Amber. Jeg er uansett glad for at vi fikk ordna ordentlig opp i alt sammen.

Amber, derimot! Hun har fortsatt ikke sagt unnskyld for oppførselen sin på festen, og jeg har en følelse av at hun aldri kommer til å gjøre det heller. Men det er bra at hun dumpa Poppy som bestevenn, for nå har Poppy begynt å henge med meg og Tess, og vi blir bedre og bedre venner – vi har til og med vår egen chatgruppe som vi bruker til å diskutere viktige ting, politikk og sånt.

Hey, vent da – telefonen min plinga nettopp. (Hvor rart er ikke det?)

Fries before guys gruppechat:


POPPY: Hvem er deres største kjendiscrush?




MEG: Ooooo, vanskelig. Men jeg må kanskje gå for Tom Holland siden han er så syyyyyyyyyyyyyyyyyyy yyyyyyyyyyyyyyyyyyyyyyyyyyyyy yyyyyyyyyykt kjekk. Og ja, jeg synes han fortjener såpass mange y-er.




POPPY: Jaa, jeg ELSKER Tom Holland.

Men min nummer 1 er Leonardo DiCaprio.




TESS: Hæ?! Leonardo DiCaprio er jo dritgammel!




POPPY: Jeg mener Titanic-versjonen av han da, SEFF. Dere vet den scenen der Rose slipper han og han synker ned i vannet, jeg griner hver gang [image: image]




MEG: Litt ego spør du meg – hun kunne jo bare flytta seg litt til siden og lagd plass til han på den flytende døra!




POPPY: Jeg vet – skikkelig bortkasta.

Han var jo SÅ kjekk.




MEG: Hva med deg, Tess?




TESS: Hmm, jeg synes dere burde slutte å objektivisere disse stakkars mennene [image: image]




POPPY: What?!




TESS: Mamma kjøpte en bok til meg som handler om feminisme, og den har faktisk vært veldig opplysende å lese. Det er ikke greit å dømme folk ut fra hvordan de ser ut.




MEG: Men det er ikke bare på grunn av utseendet at jeg liker Tom Holland. Også fordi han er skikkelig god på å svinge seg fra skyskrapere og sånt. Er det greit da?




TESS: Jeg vet ikke. Jeg må se om det er et kapittel i boka om Spider-Man …




POPPY: [image: image] [image: image] [image: image]




TORSDAG 5. MAI

I natt hadde jeg en helt fantastisk drøm, der jeg var MJ i Spider-Man…

Våkna og ble ganske skuffa over at jeg faktisk bare er Lottie Brooks, og i stedet for å hjelpe Tom Holland med å redde verden, skulle jeg på skolen for å ha en matteprøve som jeg hadde glemt å øve til … jeg fikk 15 av 40 riktige, hvis du lurte.

OOPS!

Men jeg må si jeg er ganske imponert over min egen Spider-Man-tegning – kanskje jeg kan begynne å tegne for Marvel når jeg blir voksen?!


LØRDAG 7. MAI


KL. 8.24



Om akkurat en uke skal jeg på date med Daniel.

EN BITTE, BITTE LITEN UKE! Det er på en måte dritlenge til, men også altfor snart.

Kommer han til å spørre om å bli sammen?!?

Jeg er så nervøs at jeg er kvalm … mest på grunn av kyssedilemmaet. Jeg mener, burde man kysse på første date? Og hvis svaret er ja, burde jeg kysse han? Hva om han kysser meg? ARGH!!

Jeg aner ikke hva som kommer til å skje, og jeg vet heller ikke hva jeg vil skal skje. I teorien liker jeg tanken på å kysse han … Men i praksis blir jeg skjelven og rar.

Et av hovedproblemene er at jeg aldri har kyssa en gutt før, så jeg har NULL PEILING på hvordan man gjør det.


KL. 9.19



Har googla «how to kiss», og det får 2,8 milliarder treff – hvem har tid til å lese gjennom alt?! Det ville sikkert tatt åtte år eller noe, og da ville jeg vært tjueen. Men det var en liten trøst å vite at det er mange som lurer på det samme.

Jeg leste en eller to av artiklene, der står det at man må «slappe av», «ikke overtenke», og «la leppene vise vei».

Ja da, så det hjalp masse. NOT. Altså, hva om leppene dine ikke aner hvor de skal hen?!

KL. 11.54



Poppy sendte melding og lurte på om Tess og jeg ville møte henne i byen. Spurte mamma om jeg kunne få 200 kroner i lommepenger.

«Hva i all verden trenger du 200 kroner til?» spurte hun.

«Vet ikke, mat og sånt …», sa jeg.

Hun likte åpenbart ikke svaret særlig godt.

«Penger vokser ikke på trær, Lottie. Jeg kan ikke bare gi deg 200 kroner hver gang du vil dra inn til byen, som om det er en eller annen sport.»

«Det er jo på en måte en sport, da», sa jeg.«Hvis man teller rulletrappkjøring på kjøpesenter som en sport – noe jeg faktisk gjør.»

Mammas svar: «Slutt å tulle, Lottie. Pappaen din og jeg jobber hardt for å tjene disse pengene, det vet du.»

«Du jobber jo ikke!»sa jeg. «Du bare ser på TV og går i butikker!» Dette svaret likte hun enda dårligere.

«Til info så er jeg i mammapermisjon! Jeg har et hus å holde orden på, måltider som skal lages, klær å stryke» – noe som ikke er sant, hun stryker ALDRI klær – «og jeg får knapt fire timers søvn hver natt. Ikke akkurat ferie, eller hva? Men uansett, det er ikke poenget … Det jeg prøver å si, er: Hvis du vil ha penger til å gjøre ting med vennene dine, så må du spare opp litt lommepenger, eller prøve å tjene dem selv.»

«Jeg er bare tretten! Jeg kan vel ikke få meg jobb – det hadde vært barnearbeid.»

«Jeg sier ikke at du skal få deg jobb, men jeg betaler deg gjerne for å gjøre litt ekstra husarbeid.»

«Ok, greit. Hva kan jeg gjøre for 200 kroner?»

«Det er ganske mye penger, Lottie. Men …», hun så rundt seg mens hun tenkte seg om «… jeg kan gi deg 30 kroner for å rydde i stua, støvsuge gulvet og vaske opp. Høres det greit ut?»

Altså, kødder hun? Hva slags verden er det hun lever i, egentlig? Den jobben hadde jeg sikkert brukt en time på, minst, og det har jeg rett og slett ikke tid til – jeg er bissi nok med å tenke på gutter og kyssing, ellers takk! Og 30 kr er ikke nok til en bubble tea en gang.

Jeg sa: «Takk for tilbudet, men ellers takk.»

Så gikk jeg for å finne pappa, som gjemte seg ute i skuret og drev med noen mannegreier (som vanlig).

«Mamma sa jeg skulle be deg om å få 200 kroner.»

«Gjorde hun? Hva trenger du det til?»

Jeg prøvde å se så flau ut som mulig, og svarte: «Eh … Du vet, kvinne … greier.»

Hele hodet til pappa ble ildrødt (han så ut som en tomat med skjegg!) og han forta seg å gi meg to hundrelapper fra lomma si.

Jeg e'kke bare pen, hæ?


KL. 16.25



Traff Tess og Poppy i byen. Mollly kunne ikke fordi hun hang med Theo. Mhm, igjen! Vet ikke hva Amber skulle. Hun drev sikkert og angrep uskyldige møbler med passeren sin.

Ja, så vi hang rundt, prøvde litt klær, før jeg spanderte pølse på alle. Følte meg raus, siden jeg plutselig hadde så god tilgang på penger.

Gjett hvem vi så da vi skulle ta bussen hjem? Molly og Theo! De sto rett utafor inngangen til kjøpesenteret og delte en pose pommes frites.

«Fort! Gjem dere!» sa Poppy.

Vi skyndte oss bak busskuret.

«Hvorfor gjemmer vi oss?» sa Tess.

«Fordi … vi … nei, jeg vet faktisk ikke. Poppy, hvorfor gjemmer vi oss?»

«Bare, ssjjjj – vi skal bare se hva de gjør!» svarte Poppy.

«OMG! Jeg tror de skal til å kysse», pep Tess.

«NEI?!» sa jeg og kikket rundt hjørnet.

«Åh, nei … falsk alarm … Han bare tørker bort litt saus fra munnen hennes.»

«Åh, sååå romantisk», sukket Poppy.

«Er det?» sa Tess. «Jeg trodde det å kjøpe roser til noen var en romantisk handling. Visste ikke at det kunne være så enkelt som å tørke noen i trynet …»

Altså, jeg må si meg enig med Tess, men det føltes rart å se min BFF-siden-jeg-var-fem, på date med en gutt. Jeg blir fortsatt trist av at vi ikke er så nære venner lenger. Men på mandag skal jeg spørre henne hvordan det gikk på daten.


TANKE FOR DAGEN:

Tenk om jeg ikke får mitt første
kyss før jeg er tjue! Jeg håper
virkelig ikke det skjer!

